28.2.2023
RO
Jurnalul Oficial al Uniunii Europene
C 75/167
3.6.
FSDN nu ar trebui să fie un instrument utilizat doar de autoritățile publice pentru elaborarea politicilor publice și, de asemenea, ar trebui să integreze nevoile partenerilor sociali, ale entităților de cercetare, ale universităților, ale fermierilor și ale ONG-urilor.
FSDN ar putea contribui la creșterea incluziunii fermierilor în sistemul financiar (credit etc.).
FSDN ar trebui să furnizeze periodic prezentări privind situația agriculturii la nivel european, național și regional și privind diferitele tipuri de agricultură.
3.7.
Toți fermierii din UE ar trebui să aibă posibilitatea de a contribui la FSDN dacă doresc, luând în considerare reprezentativitatea, constrângerile bugetare și obiectivele FSDN.
Ar trebui să existe posibilitatea unei contribuții voluntare la FSDN pe baza unor criterii și metodologii adaptate și specifice pentru fermele care nu sunt incluse în eșantion.
Fermierii nu ar trebui să fie obligați să furnizeze date pentru FSDN și nu ar trebui adăugată nicio sancțiune.
De asemenea, trebuie luate în considerare fermele de subzistență și cele de semisubzistență.
Datele colectate ar trebui defalcate în funcție de tipul produsului (ecologic, etc.).
3.8.
Ar trebui luate în considerare modalități moderne și inovatoare de colectare și prelucrare a datelor, bazate pe inteligența artificială, internetul obiectelor, validarea automată, un program de recunoaștere optică a caracterelor sau infrastructurile de colectare de la distanță, pentru ca FSDN să devină mai eficientă, alături de datele geospațiale generate prin programul spațial european.
Ar trebui creată o legătură clară între FSDN, PAC și Cloudul european pentru știința deschisă.
3.9.
FSDN ar trebui să ia în considerare diferitele legislații de la nivelul statelor membre, în special în ceea ce privește aspectele de mediu și cele sociale și ar trebui să fie suficient de flexibil pentru a integra noi indicatori.
Cooperarea dintre birourile de legătură, birourile din statele membre și DG AGRI din cadrul Comisiei trebuie să fie eficace pentru ca FSDN să aibă succes.
Datelor de mediu și celor sociale, micilor și marilor fermieri și diferitelor regiuni ar trebui să li se acorde aceeași importanță ca datelor economice.
Deschiderea și disponibilitatea de a contribui la FSDN variază de la un stat membru la altul, iar nivelul de sensibilitate și valoarea precisă a anumitor elemente ar trebui luate în considerare.
3.10.
CESE propune să se facă o distincție clară între datele care trebuie colectate anual și cele care trebuie colectate periodic.
Diferitele caracteristici, surse, formate, dimensiuni și niveluri de granularitate a datelor reprezintă o provocare pentru FSDN, întrucât nu ar trebui colectate de mai multe ori aceleași date.
Există mari diferențe în statele membre în ceea ce privește structurile de cost pentru colectarea datelor; prin urmare, este nevoie de mai multă flexibilitate.
3.11.
Colectarea datelor ar trebui să țină seama de diferitele crize și de volatilitatea sporită a prețurilor, care devine o variabilă constantă în lanțurile agroalimentare.
Războiul din Ucraina contribuie la alimentarea acestei volatilități, iar specula cu alimente pune presiune pe lanțurile de aprovizionare.
Resursele financiare alocate pentru FSDN ar trebui asigurate de Comisie și de statele membre.
3.12.
CESE propune crearea unui organ consultativ european, cu implicarea societății civile, selectat pe baza unor criterii transparente, pentru monitorizarea colectării datelor și pentru a lua decizii cu privire la utilizarea lor și la modificările strategice ale cerințelor în materie de date, luând în considerare provocările societale și dinamica cererii de date.
3.13.
De asemenea, CESE sugerează ca datele privind practicile agricole să fie integrate în FSDN, mai precis în ceea ce privește gestionarea terenurilor, protecția plantelor, nutriția plantelor, sănătatea și bunăstarea animalelor.
Ar trebui colectate și diseminate bune practici în domeniul agricol, ca rezultat al FSDN, mai ales în domeniul mediului și în cel social (pregătire, modele de instrumente, bune practici, schimburi între consilieri etc.).
3.14.
Datele privind schimbările climatice, calitatea solurilor și sechestrarea carbonului, utilizarea pesticidelor, calitatea apei și a aerului, energia și biodiversitatea ar trebui tratate drept date de mediu care trebuie colectate de fermieri sau prin alte instrumente care sunt interoperabile cu FSDN.